**Meghan** (sünninimi **Rachel Meghan Markle**; sündinud 4. augustil 1981) on Ameerika Ühendriikides sündinud, prints Harry abikaasa ning endine näitleja ja modell. 

6. mail 2019 sündis nende esimene laps Archie Mountbatten-Windsor, kes on Briti troonipärimisjärjekorras seitsmes. 

Meghanit tuntakse ka kui aktivisti, kes juba noorest east on tegelenud vabatahtliku tööga, korraldanud kampaaniaid, võtnud osa heategevuslike organisatsioonide tööst ning võidelnud naiste õiguste eest.

Perekond
--------

Rachel Meghan Markle on sündinud 4. augustil 1981 Los Angeleses Californias. Meghani ema on Doria Loyce Ragland ja isa Thomas Markle. Meghan on oma vanemate ainus laps.

Doria Loyce Ragland ja Thomas Wayne Markle kohtusid 1970. aastate lõpus Hollywoodis televisiooni- ja filmistuudios Sunset Gower Studios sarja "Keskhaigla" ("General Hospital") võtetel. Naine oli tollal 23- ja mees 35-aastane. Markle’i isa töötas filmistuudio valguskujundajana ning ema grimmikunstniku assistendina. Enne Doriaga kohtumist oli Thomas lahutanud 11 aastat kestnud abielu Roslyn Markle’iga (neiupõlvenimi Roslyn Loveless). Kooselust Roslyniga on tal kaks last, poeg Thomas Markle juunior ning tütar Samantha Marie Markle.

Meghani ema ja isa abiellusid 23. detsembril 1979. Doria oli afroameeriklane, Thomas europiid. Heledanahalise beebiga ringi liikudes küsiti Doria käest tihti, kus lapse ema on, kuna arvati, et ta on kõigest lapsehoidja. Doria ja Thomase abielu kestis 8 aastat. Nad kolisid eraldi elama, kui Meghan oli kaheaastane, ning lahutasid ametlikult oma abielu aastal 1987, kui Meghan oli kuuene. Põhjuseks toodi lepitamatud lahkhelid. Hooldusõiguse osas lepiti kokku, et see jääb mõlemale vanemale, kuid enamiku ajast elas Meghan siiski koos emaga ning isa juures veetis ta mõne nädala ja suvevaheajad. Meghani ema Doria kutsub tütart endiselt hellitavalt ka Lillekeseks (Flower).

Hariduskäik
-----------

Eelkoolist kuuenda klassini õppis Meghan Markle Hollywoodis asuvas erakoolis Little Red Schoolhouse. Kool oli tasuline ja üsna kulukas. 1980. aastatel oli õppemaks väiksem, kuid praegu ulatub see juba mitmekümne tuhande dollarini aastas.

Pärast kuuenda klassi lõpetamist asus Meghan õppima Immaculate Heart High Schooli. See oli katoliku nunnade asutatud kirikukool Los Angeleses, mõnesaja meetri kaugusel Ameerika Filmiinstituudist. Kool rõhus moraalsele ja ühiskondlikule arengule, tähtis koht oli harjumuspärase ühendamisel uuenduslikuga. Meghan teadis juba varakult, et tahab näitlejaks saada. Ta võttis lisaks palju näitlemistunde ning sai koolinäidendites kaalukaid rolle.

Markle asus kõrgharidust omandama Northwesterni Ülikoolis, mis asub Evanstonis Illinoisi osariigis. Selles ülikoolis on kõrgetasemeline teatrialane õppekava ning suur humanitaarainete valik. Meghan astus ka Kappa Gamma korporatsiooni. 2003. aastal lõpetas ta Northwesterni ülikooli ning sai bakalaureusekraadi nii teatri kui ka rahvusvaheliste suhete alal. Seejärel sai ta praktikandikoha Ameerika Ühendriikide suursaatkonnas Buenos Aireses ning õppis ka Hispaanias. Lisaks on ta õppinud kuus aastat prantsuse keelt.

Suhted
------

Meghani esimene abielu oli Hollywoodi näitleja ja produtsendi Trevor Engelsoniga. Paar tutvus 2004. aastal ning nende pulmad peeti 2011. aastal Jamaica saarel Ocho Rios. Abielu ei kestnud kaua ja paar lahutas 2013. aasta augustis. Markle'i järgmine romantiline suhe oli kuulsa Kanada koka Cory Vitielloga, mis kestis umbes kaks aastat ning lõppes 2016. aasta mais.

Meghan ja prints Harry tutvusid 2016. aasta juulis, kui nende ühine tuttav moedisainer Misha Nonoo korraldas noortele pimekohtingu. Edasi kohtusid noored veel mitmel korral ning kihlusid 27. novembril. Prints Harry kaitses Meghanit ka avalikult, kui näitleja internetis mitmel teemal sõna võttis. Harry ja Meghan abiellusid 19. mail 2018 Windsori lossi püha Jüri kabelis. Meghan oli esimene ameeriklane, kes abiellus Suurbritannia kuningliku perekonna liikmega.

Pärast pulmi kolis kuninglik paar elama Kensingtoni lossi Nottinghami majja, veidi hiljem koliti Windsori lossi. Neil on poeg, kes on sündinud 6. mail 2019. Ta kaalus sündides 3260 grammi ja kannab kuningliku perekonna kohta ebatraditsioonilist nime Archie Harrison Mountbatten-Windsor. Nimi "Archie" on pärit Saksamaalt ja tähendab 'tõeliselt vapper'.

Varasem karjäär
---------------

Meghan Markle alustas näitlejakarjääri 2002. aastal, olles 21-aastane. 2003. aastal lõpetas ta Illinoisi osariigis asuva Northwesterni Ülikooli bakalaureusekraadiga teatri ja rahvusvaheliste suhete erialal. Enne tuntust töötas ta Ameerika Ühendriikide suursaatkonnas Argentinas, näitlejarollide vahepeal teenis üüriraha kalligraafiliste teostega.

Näitlejakarjääris selgusele jõudmiseks osales Meghan ühes episoodilises rollis mängusaates "Deal or No Deal" (2007). Tema näitlejakarjäär sai hoo sisse 2011. aastal, kui ta mängis teleseriaalis "Suits" Rachel Zane'i. Ta lõpetas seriaalis näitlemise 7. hooajal 2017. aasta lõpus. Ta on mänginud ka teleseriaalides ja filmides, näiteks "Century City" (2004), mis oli tema karjääri teine näitlemisroll, "The War at Home" (2006), "Without the Trace" (2008), kus ta mängis tudengit, "90210" (2008), "Fringe" (2009), "The League" (2009), "Castle" (2012), "CSI: NY", kus ta oli politseiniku rollis ja "CSI: Miami", kus ta mängis noort FBI agenti.

Hertsoginna Meghanil oli ka blogi "The Tig", mille kirjutamist alustas ta 2014. aastal. Markle kirjutas blogis ilu teemadel, toidust, moest ja reisimisest. Tema blogi mõte oli julgustada inimesi olema enesekindlam. Pärast peaaegu kolme aastat blogimist lõpetas Meghan kirjutamise 2017. aasta aprillis ning sulges ka oma Instagrami konto, kus tal oli ligikaudu kolm miljonit jälgijat.

2015. ja 2016. aastal lõi Markle koostöös Kanada rõivafirmaga Reitmans kaks moeliini. Moesarja hulka kuulusid kunstnahast retuusid ja seelikud, lohvakad T-särgid, *bodysuit* ja kašmiirivillane pontšo. Rõivasari osteti kohe ära.

Heategevuslik töö
-----------------

Meghan on heategevusorganisatsioone toetanud juba noorest east. 11-aastaselt suutis ta edukalt veenda üht ettevõtet muutma oma telereklaami, kuna Meghani arvates oli reklaamis kasutatud keel liiga seksistlik. Samuti on ta osalenud vabatahtlikuna Skid Row' supiköögis ning loonud programme, et toidu ülejäägid annetataks kodutute varjupaikadele. Aastal 2014 sai ta organisatsiooni One Young World heategevusnõunikuks.

Markle on innukas naiste õiguste eest seisja. 2015. aastal sai ta Ühinenud Rahvaste Organisatsiooni (ÜRO) Soolise Võrdõiguslikkuse ja Naiste Õiguste Edendamise Agentuuri naiste poliitilise osaluse ja juhtimise kaitsjaks. Ta on korraldanud kampaaniaid ja võidelnud ka selle eest, et kõikidel lastel oleks võrdsed võimalused haridusele.

Viited
------

1. 1 2 3 4 5  "Duchess Sussex". The Royal Household © Crown Copyright. Vaadatud 13.09.2019..
2. 1 2 3  Meghan Markle. "How to Be Both". The Wayback Machine. Arhiiviväljaanne. Originaali arhiivikoopia seisuga 19. november 2016. Vaadatud 13.09.2019..
3. 1 2 3 4 5  Leslie Carroll. "Ameerika printsess: Meghan Markle'i ja prints Harry armastuse lugu", Kirjastus Pilgrim, 2018.
4. 1 2 3 4 5 6 7 8 9  Elisabeth Krajnik. "Meghan Markle: American Royal", New York: Enslow Publishing, 2019.
5. 1 2 3  Chloe Ash (4. aprill 2019). "The royal family's education revealed - from Meghan Markle and Kate Middleton to Princess Eugenie". *Hello!*. Ajakiri. Originaali arhiivikoopia seisuga 23.05.2019. Vaadatud 13.09.2019..
6. ↑  Tom Porter (27.11.2017). "Who Is Meghan Markle's Ex-Husband, Trevor Engelson?". *Newsweek*. Vaadatud 13.09.2019..
7. ↑  Gordon Rayner (31.10.2016). "Prince Harry 'met new girlfriend while she was still dating celebrity chef'". *The Telegraph*. Telegraph Media Group Limited 2019. Vaadatud 13.09.2019..
8. ↑  Sam Kashner (06.09.2017). "Meghan Markle, Wild About Harry!". *Vanity Fair*. © 2019 Condé Nast. Vaadatud 13.09.2019..
9. ↑  "The Prince of Wales is delighted to announce the engagement of Prince Harry to Ms. Meghan Markle". Arhiiviväljaanne. Originaali arhiivikoopia seisuga 4.12.2017. Vaadatud 13.09.2019.`{{netiviide}}`: CS1 hooldus: robot: algse URL-i olek teadmata (link).
10. ↑  Maria Puente (28.11.2017). "Palace: Prince Harry and Meghan Markle announce engagement". *USA Today*. © Copyright Gannett 2018. Vaadatud 13.09.2019..
11. ↑  Associated Press (24.11.2018). "With child coming, it's off to the country for Prince Harry and Meghan Markle". *NBC News*. © 2018 The Associated Press. Vaadatud 13.09.2019..
12. ↑  "Prince Harry and Meghan are moving to the suburbs". *CBS News*. © 2018 The Associated Press. 24.11.2018. Vaadatud 13.09.2019..
13. ↑  Brittany Brolley. "Meghan and Harry's royal baby: Everything you need to know". *THE list*. Vaadatud 13.09.2019..
14. ↑  Matt Goulet (14.02.2018). "Meghan Markle Grew Up Around TV Decades Before She Starred on Suits". *Esquire*. ©2019 Hearst Magazine Media, Inc. Vaadatud 14.09.2018..
15. ↑  Devon Ivie (28.11.2017). "Beyond Suits: Your Guide to Meghan Markle's TV Work". *Vulture*. © 2019, NEW YORK MEDIA LLC. Vaadatud 13.09.2018..
16. ↑  "Profile: Duchess of Sussex". *BBC News*. © 2019 BBC. 04.05.2019. Vaadatud 13.09.2018..
17. ↑  Meghan Markle. "The Tig". Blogipostitus. Vaadatud 13.09.2018..
18. 1 2  Sam Dangremond (18.05.2018). "How Much Is Meghan Markle's Net Worth?". *Town&Country*. ©2019 Hearst Magazine Media. Vaadatud 13.09.2018..
19. ↑  Rosy Cherrington (18.05.2018). "People Went Crazy For Meghan Markle's First Fashion Collection". *HuffPost UK*. ©2019 Verizon Media. Vaadatud 26.01.2017..